FI Euroopan unionin virallinen lehti CE 78/169

(2004/C 78 E/0173)

KIRJALLINEN KYSYMYS E-2802/03

esittäjä(t): Pedro Marset Campos (GUE/NGL) komissiolle

(19. syyskuuta 2003)

Aihe: Ranskan ja Saksan määräämät erityismaksut tavaroiden maantiekuljetuksille

Ranskan ja Saksan viranomaiset ovat ilmoittaneet tulevasta erityismaksusta, joka koskee maiden moottoriteillä liikennöiviä kuorma-autoja. Tämä saattaa aiheuttaa oikeutetusti huolestuneisuutta Murcian alueella Espanjassa erityisesti maatalousalalla, sillä maksu voi vaikuttaa kielteisesti Murciassa tuotettujen, EU:n eri maihin vietävien hedelmien ja vihannesten kuljetuksiin.

1. Onko komissio tietoinen tästä tilanteesta?

2. Eikö komissio katso, että on syytä vaatia, että tätä toimenpidettä ei toteuteta, koska kyseinen maksu on syrjivä ja vahingollinen?

3. Katsooko komissio, että kyseisillä Ranskan ja Saksan toimilla saatetaan loukata tavaroiden liikkumisen ja kuljetuksen vapautta EU:ssa?

4. Eikö komissio katso, että jos kyseiset toimenpiteet toteutetaan, ne olisivat haitallisimpia Euroopan syrjäisimmille alueille kuten Murcialle, joka kuuluu yhä tavoite 1 -alueeseen? Eikö kyseinen toimenpide merkitse, että joitakin alueita syrjitään räikeästi toisiin verrattuina?

5. Eikö komissio katso, että euroalueella vallitsevan taantuman aikana kyseiset toimenpiteet haittaavat talouden uudelleen aktivoimista erittäin tärkeällä tavaroiden maantiekuljetusten alalla?

Loyola de Palacion komission puolesta antama vastaus

(31. lokakuuta 2003)

Jäsenvaltioilla on oikeus jatkaa vähintään 12 tonnia painavia kuorma-autoja koskevien tietullien ja käyttäjämaksujen kantamista tai ottaa ne käyttöön, jos maksut ovat verojen ja maksujen kantamisesta raskailta tavaraliikenteen ajoneuvoilta tiettyjen infrastruktuurien käytöstä 17. kesäkuuta 1999 annetun parlamentin ja neuvoston direktiivin 1999/62/EY (1) säännösten mukaisia.

Niin kauan kuin jäsenvaltiot täyttävät erityisesti syrjimättömyyttä, liikenteen sujuvuutta ja asianomaisen infrastruktuuriverkon rakennus-, käyttö- ja kehittämiskustannuksiin liittyviä asianmukaisia tullimääriä koskevat direktiivin vaatimukset, jäsenvaltiot toimivat yhteisön lainsäädännön mukaisesti.

Saksan osalta komissio tutkii edelleen suunniteltua tietullijärjestelmää. Komission on arvioitava, täyttääkö käyttöön otettavaksi ilmoitettu toimenpide, joka sisältää raskaan tavaraliikenteen ajoneuvoilta kannettavat etäisyyteen perustuvat moottoritien käyttäjämaksut ja Saksasta ostettavaan polttoaineeseen perustuvan palautusjärjestelmän, yhteismarkkinajärjestelmän vaatimukset ja onko se kokonaisuudessaan asianomaisen yhteisön lainsäädännön mukainen. Koska ilmoitetun toimenpiteen suhteen on esitetty epäilyjä, komissio päätti 23. heinäkuuta 2003 aloittaa Euroopan yhteisön perustamissopimuksen 88 artiklan 2 kohtaan perustuvan muodollisen tutkimusmenettelyn antaakseen Saksalle ja muille asianosaisille mahdollisuuden esittää huomautuksia. Päätöksestä laadittu tiivistelmä, jossa esitetään lyhyesti kaikki asiaan vaikuttavat tosiasiat ja oikeudelliset kysymykset, on julkaistu Euroopan unionin virallisessa lehdessä 27. elokuuta 2003 (2). Komission tavoitteena on varmistaa, ettei tavaroiden vapaan liikkumisen periaatetta loukata ja että järjestelmä on täysin syrjimättömyyden periaatteen mukainen.

Ranskassa ei ole juuri nyt suunnitteilla muutoksia, mutta jos suunnitelmia tehdään, komissio tutkii asiaa varmistaakseen näiden samojen periaatteiden noudattamisen.

(1) EYVL L 187, 20.7.1999.

(2) EUVL C 202, 27.8.2003.